Simon Emil Ammitzbøll (RV), 2008-04-15:
Dette forslag er så at sige anden halvdel af forslaget om, at Danmark skal åbne op for fribyordningen.
Vi er i Det Radikale Venstre lige så glade for fribyordningen nu, hvor vi behandler det her forslag, som vi var, da vi behandlede det andet forslag.
Når vi taler om forfattere, som er gået imod statsmagten i de lande, de lever i, eller hvor de kommer fra, er der jo tale om, at vi er inde ved kernen af, hvad ytringsfrihed er.
Derfor synes vi også, at denne ytringsfrihedsdiskussion, vi har i dag, har en noget større relevans end den ytringsfrihedsdiskussion, man nogle gange forfalder til her i landet.
Der er et par enkelte småskønhedspletter, set med radikale øjne, i forhold til det her forslag, som vi jo overordnet set er utrolig begejstrede for.
Den ene er den såkaldte erklæring om anerkendelse af de grundlæggende værdier i det danske samfund.
Det er ikke noget, jeg har tænkt mig at gøre et særligt nummer ud af ud over ved at sige, at hvis det en dag skulle blive muligt, at vi igen indgår i et flertal, vil vi prøve at få ryddet op i alt det erklæringsuvæsen, som regeringen har indført rundtomkring - især for folk, som kommer til Danmark for at skulle få beskyttelse, i modsætning til studerende og den, hvad skal vi sige, rejsende overklasse, der kommer til landet for at varetage et job i en årrække.
Så det vil vi gøre op med, hvis vi får mulighed for det.
En anden ting er også, at vi synes, det kunne være spændende, som SF også var inde på, at se på, om man med tiden kunne ændre den her ordning, sådan at forfatterne ikke er nødt til at forlade Danmark efter 2 år.
Man kunne sådan set godt sige, at de kunne blive i Danmark.
Det synes vi ville være mere rimeligt.
Der er jo tale om folk, der er forfulgt - i hvert fald har svært ved at udtrykke deres holdninger i de lande, de kommer fra - og derfor må det ligge i direkte forlængelse, at vi efter norsk eksempel kunne give dem mulighed for at opholde sig permanent her i landet.
Så er der lige en sidste ting.
Her er vi nede i småtingsafdelingen, det indrømmer jeg, men jeg kan ikke lade være med at knytte en enkelt bemærkning til bemærkningerne.
Der står nemlig, at det er den internationale organisation, som Kulturministeriet har godkendt, der skal have vurderet, at udlændingen har et virke som forfatter m.v.
Der står endvidere: »Det betyder, at vurderingen af, om en udlænding har et virke som forfatter m.v. foretages af den internationale organisation.
Udlændingeservice kan dog anmode Kunstrådets fagudvalg for litteratur under Kulturministeriet - eller andre af Kulturministeriet udpegede myndigheder, organisationer m.v. …«.
Det er alt sammen meget fint.
Der står så: »f.eks. Dansk PEN og Trykkefrihedsselskabet af 2004«.
Jeg har i hvert fald selv været til møde hos Trykkefrihedsselskabet, og det virker ikke på mig, som om hænderne er fulgt med i den offentlige debat, altså som om Trykkefrihedsselskabets fremmeste formål alene er ytringsfrihed.
Det kan selvfølgelig godt være, det er mig, der tager fejl.
Jeg synes, det er farligt at gå ind og nævne to eksempler, uden at man sådan har taget stilling til, om de har en særlig relevans i forhold til emnet.
Jeg kunne i hvert fald godt sætte spørgsmålstegn ved, om lige præcis Trykkefrihedsselskabet har nogen speciel relevans i forhold til det her.
Med de bemærkninger giver vi vores fulde og hele tilslutning til dette skridt i den rigtige retning.
Men vi går videre, når vi får mulighed for det.